title: 2009/487/EF: Rådets afgørelse af 24. oktober 2008 om indgåelse af en protokol mellem Det Europæiske Fællesskab, Det Schweiziske Forbund og Fyrstendømmet Liechtenstein til aftalen mellem Det Europæiske Fællesskab og Det Schweiziske Forbund om kriterier og mekanismer for fastsættelse af, hvilken stat der er ansvarlig for behandlingen af en asylansøgning indgivet i en medlemsstat eller i Schweiz

text:
               24.6.2009

               DA

               Den Europæiske Unions Tidende

               L 161/6

         RÅDETS AFGØRELSE
   af 24. oktober 2008
   om indgåelse af en protokol mellem Det Europæiske Fællesskab, Det Schweiziske Forbund og Fyrstendømmet Liechtenstein til aftalen mellem Det Europæiske Fællesskab og Det Schweiziske Forbund om kriterier og mekanismer for fastsættelse af, hvilken stat der er ansvarlig for behandlingen af en asylansøgning indgivet i en medlemsstat eller i Schweiz
   (2009/487/EF)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab, særlig artikel 63, stk. 1, litra a), sammenholdt med artikel 300, stk. 2, første afsnit, første punktum, og artikel 300, stk. 3, første afsnit,
   under henvisning til forslag fra Kommissionen,
   under henvisning til udtalelse fra Europa-Parlamentet, (1) og
   ud fra følgende betragtninger:

               (1)

               Den 27. februar 2006 bemyndigede Rådet Kommissionen til på Fællesskabets vegne at indlede forhandlinger med Det Schweiziske Forbund og Fyrstendømmet Liechtenstein om indgåelse af en protokol om Danmarks deltagelse i aftalen mellem Det Europæiske Fællesskab og Det Schweiziske Forbund om kriterier og mekanismer for fastsættelse af, hvilken stat der er ansvarlig for behandlingen af en asylsansøgning indgivet i en medlemsstat eller i Schweiz (i det følgende benævnt »protokollen«). Disse forhandlinger er afsluttet.

               (2)

               I overensstemmelse med Rådets afgørelse af den 28. februar 2008, og med henblik på aftalens endelige indgåelse på et senere tidspunkt, blev denne protokol undertegnet på Det Europæiske Fællesskabs vegne den 28. februar 2008.

               (3)

               Protokollen bør godkendes.

               (4)

               Ikrafttrædelsen af protokollen for så vidt angår Schweiz er knyttet til iværksættelsen af aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne (2) og af aftalen mellem Det Europæiske Fællesskab og Det Schweiziske Forbund om kriterier og mekanismer for fastsættelse af, hvilken stat der er ansvarlig for behandlingen af en asylansøgning indgivet i en medlemsstat eller i Schweiz (3).

               (5)

               Ikrafttrædelsen af protokollen for så vidt angår Liechtenstein er knyttet til iværksættelsen af protokollen mellem Den Europæiske Union, Det Europæiske Fællesskab, Det Schweiziske Forbund og Fyrstendømmet Liechtenstein om Fyrstendømmet Liechtensteins tiltrædelse af aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne (i det følgende benævnt »protokollen om Liechtensteins associering i Schengenreglerne«) og af protokollen mellem Det Europæiske Fællesskab, Det Schweiziske Forbund og Fyrstendømmet Liechtenstein om Liechtensteins tiltrædelse af aftalen mellem Det Europæiske Fællesskab og Det Schweiziske Forbund om kriterier og mekanismer for fastsættelse af, hvilken stat der er ansvarlig for behandlingen af en asylansøgning indgivet i en medlemsstat eller i Schweiz (i det følgende benævnt »protokollen om Liechtensteins associering i Dublinreglerne«). Deponeringen af godkendelsesinstrumentet for så vidt angår Liechtenstein bør derfor ikke finde sted, før Rådet har godkendt protokollen om Liechtensteins associering i Schengenreglerne og protokollen om Liechtensteins associering i Dublinreglerne.

               (6)

               Det Forenede Kongerige og Irland deltager i henhold til artikel 3 i protokollen om Det Forenede Kongeriges og Irlands stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, i vedtagelsen og anvendelsen af denne afgørelse.

               (7)

               I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i vedtagelsen af denne afgørelse, som ikke er bindende for og ikke finder anvendelse i Danmark —

         TRUFFET FØLGENDE AFGØRELSE:
   Artikel 1
   Protokollen mellem Det Europæiske Fællesskab, Det Schweiziske Forbund og Fyrstendømmet Liechtenstein til aftalen mellem Det Europæiske Fællesskab og Det Schweiziske Forbund om kriterier og mekanismer for fastsættelse af, hvilken stat der er ansvarlig for behandlingen af en asylansøgning indgivet i en medlemsstat eller i Schweiz, godkendes på vegne af Det Europæiske Fællesskab.
   Teksten til protokollen er knyttet til denne afgørelse.
   Artikel 2
   1.   Rådets formand bemyndiges herved til at udpege de(n) person(er), som på Fællesskabets vegne er beføjet til at deponere det godkendelsesinstrument, der er omhandlet i protokollens artikel 5, med henblik på at udtrykke Det Europæiske Fællesskabs samtykke i at blive bundet af protokollen i dets forbindelser med Schweiz.
   2.   Rådets formand bemyndiges herved til at udpege de(n) person(er), som på Fællesskabets vegne er beføjet til at deponere det godkendelsesinstrument, der er omhandlet i protokollens artikel 5, med henblik på at udtrykke Det Europæiske Fællesskabs samtykke i at blive bundet af protokollen i dets forbindelser med Liechtenstein. Deponeringen af dette instrument finder ikke sted, før Rådet på vegne af Det Europæiske Fællesskab og på vegne af Den Europæiske Union har godkendt protokollen om Liechtensteins associering i Schengenreglerne og på vegne af Det Europæiske Fællesskab protokollen om Liechtensteins associering i Dublinreglerne.
   Artikel 3
   Denne afgørelse offentliggøres i Den Europæiske Unions Tidende.

      Udfærdiget i Luxembourg, den 24. oktober 2008.

            På Rådets vegne

         M. ALLIOT-MARIE

            Formand

      (1)  Udtalelse af 8.7.2008 (endnu ikke offentliggjort i EUT).

      (2)  EUT L 53 af 27.2.2008, s. 52.

      (3)  EUT L 53 af 27.2.2008, s. 5.
    ---documentbreak---

               24.6.2009

               DA

               Den Europæiske Unions Tidende

               L 161/8

         PROTOKOL
   mellem Det Europæiske Fællesskab, Det Schweiziske Forbund og Fyrstendømmet Liechtenstein til aftalen mellem Det Europæiske Fællesskab og Det Schweiziske Forbund om kriterier og mekanismer for fastsættelse af, hvilken stat der er ansvarlig for behandlingen af en asylsansøgning indgivet i en medlemsstat eller i Schweiz
   DET EUROPÆISKE FÆLLESSKAB (i det følgende benævnt »Fællesskabet«),
   på den ene side,
   og
   DET SCHWEIZISKE FORBUND (i det følgende benævnt »Schweiz«)
   og
   FYRSTENDØMMET LIECHTENSTEIN (i det følgende benævnt »Liechtenstein«),
   på den anden side,
   i det følgende benævnt »de kontraherende parter« —
   SOM ERINDRER OM, at protokollen om Danmarks stilling, der er knyttet som bilag til traktaten om Den Europæiske Union og traktaten om oprettelse af Det Europæiske Fællesskab, fastsætter, at ingen af foranstaltningerne i afsnit IV i traktaten om oprettelse af Det Europæiske Fællesskab er bindende for eller finder anvendelse i Danmark,
   SOM HENVISER TIL bestemmelsen i aftalen mellem Det Europæiske Fællesskab og Det Schweiziske Forbund om kriterier og mekanismer for fastsættelse af, hvilken stat der er ansvarlig for behandlingen af en asylansøgning indgivet i en medlemsstat eller i Schweiz (1) (i det følgende benævnt »aftalen mellem Det Europæiske Fællesskab og Schweiz«), om muligheden for Kongeriget Danmark (idet følgende benævnt »Danmark«) om at anmode om at deltage i nævnte aftale,
   SOM TAGER HENSYN TIL protokollen mellem Det Europæiske Fællesskab, Det Schweiziske Forbund og Fyrstendømmet Liechtenstein til aftalen mellem Det Europæiske Fællesskab og Schweiz om Fyrstendømmet Liechtensteins tiltrædelse af denne aftale, jf. aftalens artikel 15,
   SOM BEMÆRKER, at Danmark ved brev af 8. november 2004 anmodede om at deltage i aftalen mellem Det Europæiske Fællesskab og Schweiz,
   SOM MINDER OM at i henhold til aftalen mellem Det Europæiske Fællesskab og Schweiz, som Fyrstendømmet Liechtenstein har tiltrådt, fastsættes betingelserne for en sådan deltagelse af de kontraherende parter med Danmarks samtykke i en protokol til aftalen,
   SOM MENER, det var hensigtsmæssigt, at Danmark og Fællesskabet først indgik en aftale for bl.a. at afklare spørgsmål med hensyn til EF-Domstolens kompetence og koordineringen mellem Fællesskabet og Danmark for så vidt angår internationale aftaler,
   SOM TAGER HENSYN TIL aftalen mellem Det Europæiske Fællesskab og Danmark om kriterier og procedurer til afgørelse af, hvilken medlemsstat der er ansvarlig for behandlingen af en asylansøgning, der er indgivet i Danmark eller en anden EU-medlemsstat, og »Eurodac« til sammenligning af fingeraftryk med henblik på en effektiv anvendelse af Dublin-konventionen (2),
   SOM MENER, at det derfor er nødvendigt at fastsætte betingelserne for Danmarks deltagelse i aftalen mellem Det Europæiske Fællesskab og Schweiz, som Liechtenstein har tiltrådt ved en protokol, og at det i særdeleshed er nødvendigt at fastsætte, hvilke rettigheder og forpligtelser der skal gælde mellem Schweiz, Liechtenstein og Danmark,
   SOM BEMÆRKER, at denne protokols ikrafttræden afhænger af Danmarks samtykke i overensstemmelse med dets forfatningsmæssige krav —
   ER BLEVET ENIGE OM FØLGENDE:
   Artikel 1
   Kongeriget Danmark (i det følgende benævnt »Danmark«) deltager i aftalen mellem Det Europæiske Fællesskab og Det Schweiziske Forbund om kriterier og mekanismer for fastsættelse af, hvilken stat der er ansvarlig for behandlingen af en asylansøgning indgivet i en medlemsstat eller i Schweiz (i det følgende benævnt »aftalen mellem Det Europæiske Fællesskab og Schweiz«), som Fyrstendømmet Liechtenstein har tiltrådt ved en protokol til denne aftale (i det følgende benævnt »Liechtensteins protokol«) i overensstemmelse med aftalens artikel 15, på de betingelser, der fremgår af aftalen mellem Det Europæiske Fællesskab og Danmark om kriterier og procedurer til afgørelse af, hvilken medlemsstat der er ansvarlig for behandlingen af en asylansøgning, der er indgivet i Danmark eller en anden EU-medlemsstat, og »Eurodac« til sammenligning af fingeraftryk med henblik på en effektiv anvendelse af Dublin-konventionen (herefter kaldet »aftalen mellem Det Europæiske Fællesskab og Danmark«) og denne protokol.
   Artikel 2
   1.   Bestemmelserne i Rådets forordning (EF) nr. 343/2003 af 18. februar 2003 om fastsættelse af kriterier og procedurer til afgørelse af, hvilken medlemsstat der er ansvarlig for behandlingen af en asylansøgning, der er indgivet af en tredjelandsstatsborger i en af medlemsstaterne (3) (»Dublin-forordningen«), der er knyttet som bilag til denne protokol og udgør en del heraf, samt de gennemførelsesbestemmelser, der er vedtaget i medfør af artikel 27, stk. 2, i »Dublin-forordningen«, finder efter international ret anvendelse på forbindelserne mellem Danmark på den ene side og Schweiz og Liechtenstein på den anden side.
   2.   Bestemmelserne i Rådets forordning (EF) nr. 2725/2000 af 11. december 2000 om oprettelse af »Eurodac« til sammenligning af fingeraftryk med henblik på en effektiv anvendelse af Dublin-konventionen (4) (»Eurodac-forordningen«), der er knyttet som bilag til denne protokol og udgør en del heraf, samt de gennemførelsesbestemmelser, der er vedtaget i medfør af artikel 22 eller artikel 23, stk. 2, i »Eurodac-forordningen«, finder efter international ret anvendelse på forbindelserne mellem Danmark på den ene side og Schweiz og Liechtenstein på den anden side.
   3.   Ændringer af de i stk. 1 og 2 nævnte retsakter, som Danmark har givet Kommissionen meddelelse om i overensstemmelse med artikel 3 i aftalen mellem Det Europæiske Fællesskab og Danmark, og som Schweiz og Liechtenstein har givet Kommissionen meddelelse om i overensstemmelse med artikel 4 i aftalen mellem Det Europæiske Fællesskab og Schweiz og artikel 5 i Liechtensteins protokol, finder efter international ret anvendelse på forbindelserne mellem Danmark på den ene side og Schweiz og Liechtenstein på den anden side.
   4.   Gennemførelsesbestemmelser, der er vedtaget i medfør af artikel 27, stk. 2, i »Dublin-forordningen«, og gennemførelsesbestemmelser, der er vedtaget i medfør af artikel 22 eller artikel 23, stk. 2, i »Eurodac-forordningen«, og som Danmark meddeler Kommissionen i overensstemmelse med artikel 4 i aftalen mellem Det Europæiske Fællesskab og Danmark, og som Schweiz og Liechtenstein meddeler Kommissionen i overensstemmelse med artikel 4 i aftalen mellem Det Europæiske Fællesskab og Schweiz og artikel 5 i Liechtensteins protokol, finder efter international ret anvendelse på forbindelserne mellem Danmark på den ene side og Schweiz og Liechtenstein på den anden side.
   Artikel 3
   Schweiz og Liechtenstein har ret til at indgive processkrifter eller skriftlige bemærkninger til EF-Domstolen i tilfælde, hvor en dansk ret har forelagt den et præjudicielt spørgsmål i overensstemmelse med artikel 6, stk. 1, i aftalen mellem Det Europæiske Fællesskab og Danmark.
   Artikel 4
   1.   Hvis Schweiz eller Liechtenstein indgiver en klage vedrørende Danmarks anvendelse eller fortolkning af denne protokol, kan Schweiz eller Liechtenstein anmode om, at spørgsmålet formelt opføres som genstand for tvist på det blandede udvalgs dagsorden.
   2.   Hvis Danmark indgiver en klage vedrørende Schweiz' eller Liechtensteins anvendelse eller fortolkning af denne protokol, kan Danmark anmode Kommissionen om formelt at opføre spørgsmålet som genstand for tvist på det blandede udvalgs dagsorden. Kommissionen opfører da spørgsmålet på dagsordenen.
   3.   Det blandede udvalg har 90 dage fra datoen for vedtagelse af den dagsorden, hvor tvisten er opført, til at bilægge tvisten. Danmark har i den forbindelse ret til at fremkomme med bemærkninger til det blandede udvalg.
   4.   Hvis det blandede udvalg bilægger en tvist på en sådan måde, at der kræves gennemførelsesbestemmelser i Danmark, meddeler Danmark parterne inden for perioden i stk. 3, om det gennemfører forliget eller ej.
   Hvis Danmark meddeler, at landet ikke vil gennemføre forliget, finder stk. 5 anvendelse.
   5.   Hvis tvisten ikke kan bilægges i det blandede udvalg inden for den i stk. 3 nævnte periode, gives der en yderligere frist på 90 dage til endelig bilæggelse af tvisten. Hvis det blandede udvalg ikke har truffet afgørelse ved udløbet af denne periode, anses protokollen for at være ophørt ved udløbet af den sidste dag i nævnte periode.
   Artikel 5
   Denne protokol skal ratificeres eller godkendes af de kontraherende parter.
   Ratifikations- eller godkendelsesinstrumenterne deponeres hos Rådets generalsekretær, der fungerer som depositar.
   Hvad angår Liechtenstein, træder protokollen i kraft den første dag i den anden måned efter Fællesskabets og Liechtensteins meddelelse om gennemførelsen af deres respektive procedurer.
   Hvad angår Schweiz, træder protokollen i kraft den første dag i den anden måned efter Fællesskabets og Schweiz' meddelelse om gennemførelsen af deres respektive procedurer.
   Denne protokols ikrafttræden i Fællesskabet og i Liechtenstein på den ene side og Fællesskabet og Schweiz på den anden side er desuden betinget af, at depositaren forinden har modtaget en note fra Danmark om, at landet godkender bestemmelserne i denne protokol og erklærer, at det vil anvende bestemmelserne i artikel 2 på sine gensidige forbindelser med Schweiz og Liechtenstein.
   Artikel 6
   Hver kontraherende part kan opsige denne protokol ved en skriftlig erklæring til depositaren. En sådan erklæring får virkning seks måneder efter dens indgivelse.
   Protokollen ophører, hvis aftalen mellem Fællesskabet og Danmark bringes til ophør.
   Protokollen ophører, hvis enten Fællesskabet eller både Schweiz og Liechtenstein har opsagt den.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar

         За Конфедерация Швейцария
         Por la Confederación Suiza
         Za Švýcarskou konfederaci
         For Det Schweiziske Forbund
         Für die Schweizerische Eidgenossenschaft
         Šveitsi Konföderatsiooni nimel
         Για την Ελβετική Συνομοσπονδία
         For the Swiss Confederation
         Pour la Confédération suisse
         Per la Confederazione svizzera
         Šveices Konfederācijas vārdā
         Šveicarijos Konfederacijos vardu
         A Svájci Államszövetség részéről
         Għall-Konfederazzjoni Żvizzera
         Voor de Zwitserse Bondsstaat
         W imieniu Konfederacji Szwajcarskiej
         Pela Confederação Suíça
         Pentru Confederația Elvețiană
         Za Švajčiarsku konfederáciu
         Za Švicarsko konfederacijo
         Sveitsin valaliiton puolesta
         På Schweiziska edsförbundets vägnar

         За Княжество Лихтенщайн
         Por el Principado de Liechtenstein
         Za Lichtenštejnské knížectví
         For Fyrstendømmet Liechtenstein
         Für das Fürstentum Liechtenstein
         Liechtensteini Vürstiriigi nimel
         Για το Πριγκιπάτο του Λιχτενστάιν
         For the Principality of Liechtenstein
         Pour la Principauté de Liechtenstein
         Per il Principato del Liechtenstein
         Lihtenšteinas Firstistes vārdā
         Lichtenšteino Kunigaikštystės vardu
         A Liechtensteini Hercegség részéről
         Għall-Prinċipat ta' Liechtenstein
         Voor het Vorstendom Liechtenstein
         W imieniu Księstwa Liechtensteinu
         Pelo Principado do Liechtenstein
         Pentru Principatul Liechtenstein
         Za Lichtenštajnské kniežatstvo
         Za Kneževino Lihtenštajn
         Liechtensleinin ruhtinaskunnan puolesta
         För Furstendömet Liechtenstein

      (1)  EUT L 53 af 27.2.2008, s. 5.

      (2)  EUT L 66 af 8.3.2006, s. 38.

      (3)  EFT L 50 af 25.2.2003, s. 1.

      (4)  EFT L 316 af 15.12.2000, s. 1.
   BILAG
   RÅDETS FORORDNING (EF) nr. 343/2003 af 18. februar 2003 om fastsættelse af kriterier og procedurer til afgørelse af, hvilken medlemsstat der er ansvarlig for behandlingen af en asylansøgning, der er indgivet af en tredjelandsstatsborger i en af medlemsstaterne (EUT L 50 af 25.2.2003, s. 1).
   RÅDETS FORORDNING (EF) nr. 2725/2000 af 11. december 2000 om oprettelse af »Eurodac« til sammenligning af fingeraftryk med henblik på en effektiv anvendelse af Dublin-konventionen (EFT L 316 af 15.12.2000, s. 1).


Avis juridique important

|

32004D0094

2004/94/EF: Rådets afgørelse af 20. januar 2004 om beskikkelse af et belgisk medlem og to belgiske suppleanter til Regionsudvalget

EU-Tidende nr. L 028 af 31/01/2004 s. 0021 - 0021

Rådets afgørelseaf 20. januar 2004om beskikkelse af et belgisk medlem og to belgiske suppleanter til Regionsudvalget(2004/94/EF)RÅDET FOR DEN EUROPÆISKE UNION HAR -under henvisning til traktaten om oprettelse af Det Europæiske Fællesskab, særlig artikel 263,under henvisning til indstillingen fra Belgiens regering, ogud fra følgende betragtninger:(1) Medlemmerne af og suppleanterne til Regionsudvalget beskikkes i henhold til Rådets afgørelse 2002/60/EF af 22. januar 2002(1).(2) Der er efter udløbet af Patrick DEWAELs, Bert ANCIAUXs og Guy SWENNENs mandatperiode blevet en plads ledig som medlem af og to pladser ledige som suppleant til Regionsudvalget, hvilket Rådet blev underrettet om den 8. december 2003 -TRUFFET FØLGENDE AFGØRELSE:Eneste artikela) Bart SOMERS, ministerpræsident for den flamske regering, beskikkes som medlem af Regionsudvalget som efterfølger for Patrick DEWAEL.b) Følgende beskikkes som suppleanter til Regionsudvalget:1) Jos BEXVlaams Volksvertegenwoordigersom efterfølger for Bert ANCIAUX2) Josée VERCAMMENVlaams Volksvertegenwoordigersom efterfølger for Guy SWENNENfor den resterende del af mandatperioden, dvs. indtil den 25. januar 2006.Udfærdiget i Bruxelles, den 20. januar 2004.På Rådets vegneC. McCreevyFormand(1) EFT L 24 af 26.1.2002, s. 38.


title: 2009/331/EF,Euratom: Rådets og Kommissionens afgørelse af 26. februar 2009 om indgåelse af protokollen til stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Albanien på den anden side for at tage hensyn til Republikken Bulgariens og Rumæniens tiltrædelse af Den Europæiske Union

text:
               28.4.2009

               DA

               Den Europæiske Unions Tidende

               L 107/164

      RÅDETS OG KOMMISSIONENS AFGØRELSE

   af 26. februar 2009
   om indgåelse af protokollen til stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Albanien på den anden side for at tage hensyn til Republikken Bulgariens og Rumæniens tiltrædelse af Den Europæiske Union
   (2009/331/EF, Euratom)
   RÅDET FOR DEN EUROPÆISKE UNION OG
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab, særlig artikel 310, sammenholdt med artikel 300, stk. 2, første afsnit, andet punktum, og artikel 300, stk. 3, andet afsnit,
   under henvisning til traktaten om oprettelse af Det Europæiske Atomenergifællesskab, særlig artikel 101, stk. 2,
   under henvisning til akten om Bulgariens og Rumæniens tiltrædelse, særlig artikel 6, stk. 2,
   under henvisning til forslag fra Kommissionen,
   under henvisning til samstemmende udtalelse fra Europa-Parlamentet,
   under henvisning til Rådets godkendelse i overensstemmelse med artikel 101 i traktaten om oprettelse af Det Europæiske Atomenergifællesskab, og
   ud fra følgende betragtninger:

               (1)

               Protokollen til stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Albanien på den anden side for at tage hensyn til Republikken Bulgariens og Rumæniens tiltrædelse af Den Europæiske Union blev undertegnet på Det Europæiske Fællesskabs og dets medlemsstaters vegne den 19. november 2008 i overensstemmelse med Rådets afgørelse 2009/330/EF (1).

               (2)

               Protokollen bør indgås —

         TRUFFET FØLGENDE AFGØRELSE:
   Artikel 1
   Protokollen til stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Albanien på den anden side for at tage hensyn til Republikken Bulgariens og Rumæniens tiltrædelse af Den Europæiske Union godkendes herved på Det Europæiske Fællesskabs, Det Europæiske Atomenergifællesskabs og medlemsstaternes vegne.
   Artikel 2
   Formanden for Rådet deponerer på Det Europæiske Fællesskabs og dets medlemsstaters vegne de i protokollens artikel 11 nævnte godkendelsesinstrumenter. Formanden for Kommissionen deponerer samtidig disse instrumenter på Det Europæiske Atomenergifællesskabs vegne.

      Udfærdiget i Bruxelles, den 26. februar 2009.

            På Rådets vegne

         I. LANGER

            Formand

            På Kommissionens vegne

         José Manuel BARROSO

            Formand

      (1)  Se side 1 i denne EUT.


title: Rådets afgørelse 2013/365/FUSP af 9. juli 2013 om ændring af afgørelse 2012/329/FUSP om forlængelse af mandatet for Den Europæiske Unions særlige repræsentant for Afrikas Horn

text:
               10.7.2013

               DA

               Den Europæiske Unions Tidende

               L 189/8

         RÅDETS AFGØRELSE 2013/365/FUSP
   af 9. juli 2013
   om ændring af afgørelse 2012/329/FUSP om forlængelse af mandatet for Den Europæiske Unions særlige repræsentant for Afrikas Horn
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 28, artikel 31, stk. 2, og artikel 33,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:

               (1)

               Den 8. december 2011 vedtog Rådet afgørelse 2011/819/FUSP (1) om udnævnelse af Alexander RONDOS som Den Europæiske Unions særlige repræsentant ("EUSR") for Afrikas Horn.

               (2)

               Den 25. juni 2012 vedtog Rådet afgørelse 2012/329/FUSP (2) om forlængelse af EUSR for Afrikas Horns mandat indtil den 30. juni 2013.

               (3)

               EUSR's mandat bør forlænges i en yderligere periode på fire måneder.

               (4)

               EUSR gennemfører mandatet under forhold, der muligvis vil blive forværret og vil kunne hindre opnåelsen af målene for Unionens optræden udadtil, jf. traktatens artikel 21 —

         VEDTAGET DENNE AFGØRELSE:
   Artikel 1
   Rådets afgørelse 2012/329/FUSP ændres således:

               1)

               Artikel 1 affattes således:
               "Artikel 1
               Den Europæiske Unions særlige repræsentant
               Mandatet for Alexander RONDOS som EUSR for Afrikas Horn forlænges herved til den 31. oktober 2013. EUSR's mandat kan dog afsluttes tidligere, hvis Rådet træffer afgørelse herom efter forslag fra Unionens højtstående repræsentant for udenrigsanliggender og sikkerhedspolitik (HR).
               I forbindelse med EUSR's mandat defineres Afrikas Horn som Republikken Djibouti, Staten Eritrea, Den Føderative Demokratiske Republik Etiopien, Republikken Kenya, Den Føderale Republik Somalia, Republikken Sudan, Republikken Sydsudan og Republikken Uganda. I spørgsmål med bredere regionale implikationer, herunder piratvirksomhed, skal EUSR i fornødent omfang samarbejde med lande og regionale enheder uden for Afrikas Horn.
               I betragtning af behovet for en regional tilgang til de indbyrdes forbundne udfordringer, som regionen står over for, skal EUSR for Afrikas Horn arbejde i tæt samråd med EUSR for Sudan og Sydsudan, som fortsat har det primære ansvar for opgaverne vedrørende disse to lande."

               2)

               Artikel 5, stk. 1, affattes således:
               "1.   Det finansielle referencegrundlag til dækning af udgifterne i forbindelse med EUSR's mandat i perioden fra den 1. juli 2012 til den 31. oktober 2013 udgør 4 900 000 EUR."

         Artikel 2
   Ikrafttræden
   Denne afgørelse træder i kraft på dagen for vedtagelsen.
   Den anvendes fra den 1. juli 2013.

      Udfærdiget i Bruxelles, den 9. juli 2013.

            På Rådets vegne

         R. ŠADŽIUS

            Formand

      (1)  EUT L 327 af 9.12.2011, s. 62.

      (2)  EUT L 165 af 26.6.2012, s. 62.


title: 2008/579/EF: Rådets afgørelse af 16. juni 2008 om undertegnelse og indgåelse af den internationale kaffeoverenskomst 2007 på Det Europæiske Fællesskabs vegne

text:
               15.7.2008

               DA

               Den Europæiske Unions Tidende

               L 186/12

         RÅDETS AFGØRELSE
   af 16. juni 2008
   om undertegnelse og indgåelse af den internationale kaffeoverenskomst 2007 på Det Europæiske Fællesskabs vegne
   (2008/579/EF)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab, særlig artikel 133 sammenholdt med artikel 300, stk. 2, første afsnit,
   under henvisning til forslag fra Kommissionen, og
   ud fra følgende betragtninger:

               (1)

               Det Internationale Kafferåd godkendte teksten til den internationale kaffeoverenskomst ved resolution nr. 431 af 28. september 2007.

               (2)

               Den internationale kaffeoverenskomst 2007 er blevet forhandlet for at skulle træde i stedet for den internationale kaffeoverenskomst 2001, som er blevet forlænget til den 30. september 2008.

               (3)

               Den internationale kaffeoverenskomst 2007 kan undertegnes og instrumenterne til ratifikation, accept eller godkendelse deponeres indtil den 31. august 2008.

               (4)

               Fællesskabet er part i den internationale overenskomst af 2001, og det er derfor i Fællesskabets interesse at godkende den internationale kaffeoverenskomst 2007, der træder i stedet —

         TRUFFET FØLGENDE AFGØRELSE:
   Artikel 1
   Den internationale kaffeoverenskomst 2007 godkendes på Fællesskabets vegne.
   Teksten til overenskomsten er knyttet til denne afgørelse.
   Artikel 2
   Formanden for Rådet bemyndiges til at udpege den (de) person(er), der er beføjet til på Fællesskabets vegne at undertegne overenskomsten og deponere godkendelsesinstrumentet sammen med den dertil knyttede erklæring inden den 31. august 2008.
   Artikel 3
   Afgørelsen offentliggøres i Den Europæiske Unions Tidende.

      Udfærdiget i Luxembourg, den 16. juni 2008.

            På Rådets vegne

         D. RUPEL

            Formand

    ---documentbreak---

               15.7.2008

               DA

               Den Europæiske Unions Tidende

               L 186/13

         OVERSÆTTELSE
   DEN INTERNATIONALE KAFFEOVERENSKOMST 2007
   INDHOLDSFORTEGNELSE
   Artikel
   Præambel
   KAPITEL I —   MÅL

               1.

            Mål
         KAPITEL II —   DEFINITIONER

               2.

            Definitioner
         KAPITEL III —   MEDLEMMERNES ALMINDELIGE FORPLIGTELSER

               3.

            Medlemmernes almindelige forpligtelser
         KAPITEL IV —   MEDLEMSKAB

               4.

            Medlemskab i organisationen

               5.

            Gruppemedlemskab
         KAPITEL V —   DEN INTERNATIONALE KAFFEORGANISATION

               6.

            Den Internationale Kaffeorganisations sæde og struktur

               7.

            Privilegier og immuniteter
         KAPITEL VI —   DET INTERNATIONALE KAFFERÅD

               8.

            Det Internationale Kafferåds sammensætning

               9.

            Rådets beføjelser og virksomhed

               10.

            Formand og næstformand for rådet

               11.

            Rådets samlinger

               12.

            Stemmetal

               13.

            Rådets afstemningsregler

               14.

            Rådets beslutninger

               15.

            Samarbejde med andre organisationer

               16.

            Samarbejde med ikke-statslige organisationer
         KAPITEL VII —   EKSEKUTIVDIREKTØREN OG PERSONALET

               17.

            Eksekutivdirektøren og personalet
         KAPITEL VIII —   FINANS OG ADMINISTRATION

               18.

            Finans- og Administrationsudvalget

               19.

            Finansielle forhold

               20.

            Fastsættelse af administrationsbudgettet og påligning af bidrag

               21.

            Betaling af bidrag

               22.

            Ansvar

               23.

            Revision og offentliggørelse af regnskaber
         KAPITEL IX —   REKLAME OG MARKEDSUDVIKLING

               24.

            Fjernelse af hindringer for handel og forbrug

               25.

            Reklame og markedsudvikling

               26.

            Foranstaltninger vedrørende forarbejdet kaffe

               27.

            Blandinger og erstatninger
         KAPITEL X —   ORGANISATIONENS PROJEKTAKTIVITETER

               28.

            Udvikling og finansiering af projekter
         KAPITEL XI —   DEN PRIVATE KAFFESEKTOR

               29.

            Den private sektors rådgivende organ

               30.

            Verdenskaffekonferencen

               31.

            Det rådgivende forum for finansiering i kaffesektoren
         KAPITEL XII —   STATISTISKE OPLYSNINGER, UNDERSØGELSER OG ANALYSER

               32.

            Statistiske oplysninger

               33.

            Oprindelsescertifikater

               34.

            Undersøgelser, analyser og rapporter
         KAPITEL XIII —   ALMINDELIGE BESTEMMELSER

               35.

            Forberedelser til en ny overenskomst

               36.

            En bæredygtig kaffesektor

               37.

            Levestandard og arbejdsvilkår
         KAPITEL XIV —   SAMRÅD, TVISTER OG KLAGER

               38.

            Samråd

               39.

            Tvistigheder og klager
         KAPITEL XV —   AFSLUTTENDE BESTEMMELSER

               40.

            Undertegnelse og ratifikation, accept eller godkendelse

               41.

            Midlertidig anvendelse

               42.

            Ikrafttræden

               43.

            Tiltrædelse

               44.

            Forbehold

               45.

            Frivillig udtræden

               46.

            Udelukkelse

               47.

            Afregning af mellemværender med udtrædende eller udelukkede medlemmer

               48.

            Gyldighedsperiode, forlængelse og ophør

               49.

            Ændring

               50.

            Supplerende bestemmelser og overgangsbestemmelser

               51.

            Overenskomstens gyldige tekster

               BILAG

            Omregningsfaktorer for brændt og koffeinfri kaffe, kaffeekstrakt og pulverkaffe som defineret i den internationale kaffeoverenskomst 2001
         DEN INTERNATIONALE KAFFEOVERENSKOMST 2007
   PRÆAMBEL
   DE REGERINGER, DER ER PARTER I DENNE OVERENSKOMST, OG SOM
   erkender den særligt store økonomiske betydning, som kaffe har for mange lande, som i væsentlig grad er afhængige af denne vare til deres eksportindtægter og til at nå deres sociale og økonomiske udviklingsmål,
   erkender, at kaffesektoren er af stor betydning for millioner af menneskers udkomme, særlig i udviklingslandene, og holder sig for øje, at produktionen i mange af disse lande foregår på små familiebrug,
   erkender, at en bæredygtig kaffesektor kan bidrage til at nå internationalt aftalte udviklingsmål, herunder millenniumudviklingsmålene, især med hensyn til fattigdomsudryddelse,
   erkender, at det er nødvendigt at fremme bæredygtig udvikling af kaffesektoren, således at der skabes mere beskæftigelse og flere indtægter samt højere levestandard og bedre arbejdsvilkår i medlemsstaterne,
   finder, at et nært internationalt samarbejde om kaffeanliggender, herunder international handel, kan fremme en økonomisk diversificeret global kaffesektor, den økonomiske og sociale udvikling i producerende lande, udviklingen af kaffeproduktion og -forbrug samt bedre forbindelser mellem kaffeeksporterende og -importerende lande,
   finder, at samarbejde mellem medlemmer, internationale organisationer, den private sektor og alle andre interessenter kan bidrag til udviklingen af kaffesektoren,
   erkender, at øget adgang til kafferelaterede oplysninger og markedsbaserede risikostyringsstrategier kan være med til at undgå ubalancer i produktionen og forbruget af kaffe, som vil kunne give anledning til udtalt markedsvolatilitet til skade for både producenter og forbrugere, og
   noterer sig de gunstige virkninger af det internationale samarbejde, der fulgte af anvendelsen af de internationale kaffeoverenskomster af 1962, 1968, 1976, 1983, 1994 og 2001,
   ER BLEVET ENIGE OM FØLGENDE:
   KAPITEL I
   MÅL
   Artikel 1
   Mål
   Målet for denne overenskomst er at styrke den globale kaffesektor og fremme en bæredygtig udvikling heraf i et markedsbaseret miljø til fordel for alle deltagere i sektoren, ved:

               1)

               at fremme det internationale samarbejde om kaffeanliggender

               2)

               at danne forum for konsultationer om kaffeanliggender med den private sektor

               3)

               at anspore medlemmerne til at udvikle en bæredygtig kaffesektor økonomisk, socialt og miljømæssigt set

               4)

               at skabe et forum for konsultationer for at søge at opnå forståelse af de strukturelle betingelser på internationale markeder og langsigtede tendenser i produktion og forbrug, som kan skabe balance mellem udbud og efterspørgsel og give både forbrugere og producenter rimelige priser

               5)

               at lette udvidelsen af og gennemsigtigheden i den internationale handel med alle typer og former for kaffe og fremme fjernelsen af handelsbarrierer

               6)

               at indsamle, udbrede og offentliggøre økonomiske, tekniske og videnskabelige oplysninger, statistikker og undersøgelser samt resultaterne af forskning og udvikling i tilknytning til kaffe

               7)

               at fremme udviklingen af forbrug og markeder for alle typer og former for kaffe, også i kaffeproducerende lande

               8)

               at udvikle, evaluere og finde finansiering til projekter, som er til gavn for medlemmerne og verdens kaffeøkonomi

               9)

               at forbedre kaffekvaliteten med henblik på at skabe større tilfredshed hos forbrugerne og gavne producenterne

               10)

               at anspore medlemmerne til at udvikle passende procedurer for fødevaresikkerhed inden for kaffesektoren

               11)

               at fremme uddannelses- og oplysningsprogrammer til at hjælpe med overførsel af kafferelevant teknologi til medlemmerne

               12)

               at anspore medlemmerne til at udvikle og implementere strategier, som gør, at lokalsamfund og små familiebrug bliver bedre i stand til at drage fordel af kaffeproduktion, hvilket kan bidrage til fattigdomsbekæmpelse, og

               13)

               at gøre det lettere at få adgang til oplysninger om finansielle værktøjer og tjenesteydelser, som kan hjælpe kaffeproducenter, herunder adgang til kredit og metoder til risikostyring.

         KAPITEL II
   DEFINITIONER
   Artikel 2
   Definitioner
   I denne overenskomst forstås ved:

               1)

               »kaffe«: bønner eller bær fra kaffetræet, hvad enten de fremtræder som hindekaffe eller som rå eller brændte bønner, som malet kaffe, koffeinfri kaffe, kaffeekstrakt eller pulverkaffe. Rådet undersøger så hurtigt som muligt efter denne overenskomsts ikrafttræden, og derefter igen med tre års mellemrum, omregningsfaktorerne for de kaffetyper, der er angivet i litra d), e), f) og g), nedenfor. Efter disse undersøgelser fastlægger og offentliggør Rådet de relevante omregningsfaktorer. Indtil den indledende undersøgelse er omregningsfaktorerne dem, der anvendes i den internationale kaffeoverenskomst 2001, og som er anført i bilaget til denne overenskomst, såfremt Rådet ikke skulle være i stand til at træffe en beslutning i denne sag. Med forbehold af disse bestemmelser forstås der ved nedenstående udtryk følgende:

                           a)

                           »rå kaffe«: al kaffe i ren bønneform før brænding

                           b)

                           »tørrede kaffebær«: tørrede frugter af kaffetræet; tørrede kaffebær omregnes til rå kaffe ved at multiplicere de tørrede kaffebærs nettovægt med 0,50

                           c)

                           »hindekaffe«: rå kaffebønner indesluttet i deres hinder; hindekaffe omregnes til rå kaffe ved at multiplicere hindekaffens nettovægt med 0,80

                           d)

                           »brændt kaffe«: rå kaffe, der er ristet, uanset i hvilken grad, og omfatter også malet kaffe

                           e)

                           »koffeinfri kaffe«: kaffe, fra hvilken koffeinen er blevet fjernet, uanset om den foreligger som rå eller brændt kaffe eller som pulverkaffe

                           f)

                           »kaffeekstrakt«: faste, vandopløselige bestanddele af brændt kaffe, der er bragt i flydende form, og

                           g)

                           »pulverkaffe«: de tørrede vandopløselige faste bestanddele udvundet af brændt kaffe

               2)

               »sæk«: 60 kg eller 132,276 pund rå kaffe; »ton«: en mængde på 1 000 kg eller 2 204,6 pund; og »pund«: 453,597 g

               3)

               »kaffeår«: perioden fra den 1. oktober til og med den 30. september

               4)

               »organisation« og »råd«: henholdsvis Den Internationale Kaffeorganisation og Det Internationale Kafferåd

               5)

               »kontraherende part«: en regering, Det Europæiske Fællesskab eller en mellemstatslig organisation som nævnt i artikel 4, stk. 3, der har deponeret et instrument vedrørende ratifikation, accept, godkendelse eller meddelelse af midlertidig anvendelse af denne overenskomst i overensstemmelse med artikel 40, 41 og 42, eller som har tiltrådt overenskomsten i overensstemmelse med artikel 43

               6)

               »medlem«: en kontraherende part

               7)

               »eksportmedlem« eller »eksportland«: henholdsvis et medlem eller et land, som er nettoeksportør af kaffe, dvs. at dets eksport overstiger dets import

               8)

               »importmedlem« eller »importland«: henholdsvis et medlem eller et land, som er nettoimportør af kaffe, dvs. at dets import overstiger dets eksport

               9)

               »fordelt flertal«: en afstemning, hvortil der kræves 70 % eller mere af de tilstedeværende og stemmeafgivende eksportmedlemmers stemmer, og 70 % eller mere af de tilstedeværende og stemmeafgivende importmedlemmers stemmer, optalt hver for sig

               10)

               »depositar«: den mellemstatslige organisation eller kontraherende part i den internationale kaffeoverenskomst 2001, der er udpeget ved en beslutning truffet af rådet i henhold til den internationale kaffeoverenskomst 2001 med enstemmighed senest den 31. januar 2008. En sådan beslutning udgør en integrerende del af denne overenskomst.

         KAPITEL III
   MEDLEMMERNES ALMINDELIGE FORPLIGTELSER
   Artikel 3
   Medlemmernes almindelige forpligtelser
   1.   Medlemmerne forpligter sig til at vedtage sådanne foranstaltninger, som er nødvendige for at sikre, at de kan opfylde deres forpligtelser i henhold til denne overenskomst og arbejde nært sammen for at virkeliggøre denne overenskomsts målsætning; medlemmerne forpligter sig især til at meddele alle oplysninger, som er nødvendige for at sikre, at overenskomsten fungerer tilfredsstillende.
   2.   Medlemmerne erkender, at oprindelsescertifikater er en vigtig kilde til oplysning om kaffehandelen. Eksportmedlemmerne tillægges derfor ansvaret for at sikre en korrekt udstedelse og anvendelse af oprindelsescertifikater i overensstemmelse med de regler, som rådet fastlægger.
   3.   Medlemmerne erkender endvidere, at oplysninger om genudførsel også er af stor betydning for en korrekt analyse af den internationale kaffeøkonomi. Importmedlemmerne forpligter sig derfor til regelmæssigt at meddele nøjagtige oplysninger om genudførsel i en form og på en måde, som rådet fastsætter.
   KAPITEL IV
   MEDLEMSKAB
   Artikel 4
   Medlemskab i organisationen
   1.   Hver kontraherende part udgør et enkelt medlem af organisationen.
   2.   Et medlem kan ændre sin medlemskategori på sådanne betingelser, som rådet måtte fastsætte.
   3.   Enhver henvisning i denne overenskomst til en regering skal forstås som omfattende Det Europæiske Fællesskab og enhver anden mellemstatslig organisation, der har enekompetence til forhandling, indgåelse og anvendelse af denne overenskomst.
   Artikel 5
   Gruppemedlemskab
   To eller flere kontraherende parter kan ved en behørig meddelelse til rådet og til depositaren, som vil få virkning fra en dato, som angives af de pågældende kontraherende parter og på betingelser, som godkendes af rådet, erklære, at de deltager i organisationen som en medlemsgruppe.
   KAPITEL V
   DEN INTERNATIONALE KAFFEORGANISATION
   Artikel 6
   Den Internationale Kaffeorganisations sæde og struktur
   1.   Den Internationale Kaffeorganisation, der oprettedes i medfør af den internationale kaffeoverenskomst af 1962, består fortsat til at administrere bestemmelserne i denne overenskomst og overvåge dens gennemførelse.
   2.   Organisationen har sit sæde i London, medmindre rådet træffer anden bestemmelse.
   3.   Organisationens højeste myndighed er Det Internationale Kafferåd. Rådet bistås om fornødent af Finans- og Administrationsudvalget, Reklame- og Markedsudviklingsudvalget og Projektudvalget. Rådet rådgives også af den private sektors rådgivende organ, verdenskaffekonferencen og det rådgivende forum for kaffesektorfinansiering.
   Artikel 7
   Privilegier og immuniteter
   1.   Organisationen har status som juridisk person. Den kan især indgå aftaler, erhverve og afhænde løsøre og fast ejendom og kan anlægge retssager.
   2.   Den status og de privilegier og immuniteter, som tilkommer organisationen, dens eksekutivdirektør, dens personale og eksperter samt medlemsrepræsentanter, når disse opholder sig inden for værtslandets område for at udøve deres funktioner, hviler på aftalen vedrørende hovedsædet, indgået mellem værtsregeringen og organisationen.
   3.   Den i stk. 2 nævnte aftale vedrørende hovedsædet er uafhængig af denne overenskomst. Den ophører imidlertid:

               a)

               ved aftale mellem værtsregeringen og organisationen

               b)

               i tilfælde af at organisationens sæde flyttes fra værtsregeringens område, eller

               c)

               hvis organisationen ophører med at eksistere.

         4.   Organisationen kan under forudsætning af rådets godkendelse indgå aftaler med et eller flere medlemmer vedrørende sådanne privilegier og immuniteter, som måtte være nødvendige for denne overenskomsts rette funktion.
   5.   Medlemslandenes regeringer, ud over værtsregeringen, yder organisationen de samme begunstigelser med hensyn til valutarestriktioner og bestemmelser om pengeveksling, oprettelse af bankkonti og pengeoverførsler, som indrømmes De Forenede Nationers særorganisationer.
   KAPITEL VI
   DET INTERNATIONALE KAFFERÅD
   Artikel 8
   Det Internationale Kafferåds sammensætning
   1.   Det Internationale Kafferåd består af alle organisationens medlemmer.
   2.   Hvert medlem udpeger en repræsentant til rådet og kan, hvis det ønsker det, udpege en eller flere suppleanter. Et medlem kan også udpege en eller flere rådgivere for dets repræsentant eller suppleanter.
   Artikel 9
   Rådets beføjelser og virksomhed
   1.   Alle beføjelser, som udtrykkeligt følger af denne overenskomst, beror hos rådet, der udøver den virksomhed, som er nødvendig for at gennemføre overenskomstens bestemmelser.
   2.   Rådet kan, når det findes hensigtsmæssigt, oprette eller opløse andre udvalg og underorganer end dem, der er angivet i artikel 6, stk. 3.
   3.   Rådet fastsætter sådanne regler og bestemmelser, herunder sin egen forretningsorden og organisationens finansielle forskrifter og personalevedtægter, som er nødvendige for at gennemføre denne overenskomsts bestemmelser, og som er forenelige hermed. Rådet kan i sin forretningsorden foreskrive en fremgangsmåde, hvorved det uden at afholde møde kan afgøre bestemte spørgsmål.
   4.   Rådet udarbejder med regelmæssige mellemrum en strategisk handlingsplan, som skal være en rettesnor for dets arbejde, og som indeholder prioriteringer, herunder prioriteringer for projektaktiviteter, der iværksættes i henhold til artikel 28, og for undersøgelser, analyser og rapporter, der iværksættes i henhold til artikel 34. De årlige arbejdsprogrammer, som rådet godkender, skal afspejle de i handlingsplanen fastlagte prioriteringer.
   5.   Rådet fører også sådanne protokoller, som er nødvendige for udøvelsen af dets virksomhed i henhold til denne overenskomst, og sådanne andre protokoller, som det anser for ønskeligt.
   Artikel 10
   Formand og næstformand for rådet
   1.   Rådet vælger for hvert kaffeår en formand og en næstformand, som ikke aflønnes af organisationen.
   2.   Formanden vælges enten blandt repræsentanterne for eksportmedlemmerne eller blandt repræsentanterne for importmedlemmerne, og næstformanden vælges blandt repræsentanterne for den anden medlemskategori. Disse hverv besættes hvert kaffeår på skift af de to medlemskategorier.
   3.   Hverken formanden eller næstformanden, når denne fungerer som formand, har stemmeret. Den pågældendes suppleant skal i så fald udøve medlemmets stemmeret.
   Artikel 11
   Rådets samlinger
   1.   Rådet afholder to ordinære samlinger om året og ekstraordinære samlinger, hvis rådet træffer bestemmelse herom. Der kan afholdes ekstraordinære samlinger på begæring af ti medlemmer. Der indkaldes til samling med mindst 30 dages varsel, undtagen i hastende situationer, hvor der indkaldes til samling med mindst ti dages varsel.
   2.   Samlinger afholdes dér, hvor organisationen har sit sæde, medmindre rådet træffer anden beslutning. Hvis et medlem indbyder rådet til at træde sammen på dets territorium, og rådet modtager indbydelsen, bærer det pågældende medlem de yderligere omkostninger for organisationen, der er forbundet hermed, ud over de omkostninger, der påløber hvis samlingen afholdes dér, hvor organisationen har sit sæde.
   3.   Rådet kan indbyde lande, der ikke er medlemmer, eller enhver af de organisationer, der er omhandlet i artikel 15 og 16, til at overvære dets samlinger som observatører. Rådet beslutter for hver samling, om der kan gives adgang for observatører.
   4.   På en samling i rådet er dette beslutningsdygtigt, når mere end halvdelen af antallet af eksportmedlemmer og importmedlemmer, der repræsenterer henholdsvis mindst to tredjedele af stemmerne for hver kategori, er til stede. Er rådet ikke beslutningsdygtigt ved åbningen af en rådssamling eller et plenarmøde, udsætter formanden åbningen af samlingen eller plenarmødet i mindst to timer. Er rådet fortsat ikke beslutningsdygtigt på det herefter fastsatte tidspunkt, kan formanden igen udsætte åbningen af samlingen eller plenarmødet med yderligere mindst to timer. Hvis rådet efter denne nye udsættelse endnu ikke er beslutningsdygtigt, udskydes det punkt, hvor der skal træffes beslutninger, til den næste samling i rådet.
   Artikel 12
   Stemmetal
   1.   Eksportmedlemmerne har tilsammen 1 000 stemmer, og importmedlemmerne har tilsammen 1 000 stemmer, fordelt inden for hver medlemskategori, dvs. henholdsvis eksport- og importmedlemmer, som fastsat i de følgende stykker i denne artikel.
   2.   Hvert medlem har fem grundstemmer.
   3.   Eksportmedlemmernes overskydende stemmer fordeles blandt de pågældende medlemmer i forhold til den gennemsnitlige mængde af deres respektive kaffeeksport til alle bestemmelsessteder i de forudgående fire kalenderår.
   4.   Importmedlemmernes overskydende stemmer fordeles blandt de pågældende medlemmer i forhold til den gennemsnitlige mængde af deres respektive kaffeimport i de forudgående fire kalenderår.
   5.   Det Europæiske Fællesskab eller enhver anden mellemstatslig organisation som defineret i artikel 4, stk. 3, har stemmer som et enkelt medlem; det har fem grundstemmer og ekstra stemmer i forhold til den gennemsnitlige mængde af dets kaffeimport eller kaffeeksport i de forudgående fire kalenderår.
   6.   Stemmefordelingen fastsættes af rådet i overensstemmelse med bestemmelserne i denne artikel ved hvert kaffeårs begyndelse og forbliver i kraft i det pågældende år, jf. dog stk. 7 i denne artikel.
   7.   Rådet omfordeler stemmerne i overensstemmelse med bestemmelserne i denne artikel, når som helst der er tale om en ændring i organisationens medlemskreds, eller hvis et medlems stemmeret suspenderes eller generhverves i henhold til artikel 21.
   8.   Intet medlem kan råde over to tredjedele eller mere af stemmerne i sin kategori.
   9.   Brøkdele af stemmer må ikke forekomme.
   Artikel 13
   Rådets afstemningsregler
   1.   Hvert medlem er berettiget til at afgive det antal stemmer, det råder over, og kan ikke dele sine stemmer. De stemmer, som et medlem er bemyndiget til at afgive i henhold til bestemmelserne i stk. 2 i denne artikel, kan dog afgives forskelligt fra dets egne stemmer.
   2.   Et eksportmedlem kan skriftligt bemyndige et andet eksportmedlem og et importmedlem kan skriftligt bemyndige et andet importmedlem til at repræsentere dets interesser og udøve dets stemmeret på ethvert rådsmøde.
   Artikel 14
   Rådets beslutninger
   1.   Rådet tilstræber at vedtage alle beslutninger og henstillinger med enstemmighed. Hvis der ikke kan opnås enstemmighed, vedtager rådet beslutninger og henstillinger med et fordelt flertal på 70 % eller mere af tilstedeværende og stemmeafgivende eksportmedlemmer og 70 % eller mere af tilstedeværende og stemmeafgivende importmedlemmer, optalt hver for sig.
   2.   Følgende fremgangsmåde gælder for enhver rådsbeslutning, som træffes med et fordelt stemmeflertal:

               a)

               hvis et fordelt flertal ikke kan opnås på grund af tre eller færre eksportmedlemmers eller tre eller færre importmedlemmers nej-stemmer, skal forslaget, hvis rådet med et flertal af de tilstedeværende medlemmer bestemmer det, sættes under afstemning igen inden 48 timer, og

               b)

               hvis et fordelt flertal stadig ikke kan opnås, betragtes forslaget som forkastet.

         3.   Medlemmerne forpligter sig til at acceptere enhver beslutning, som rådet vedtager i henhold til overenskomsten, som bindende.
   Artikel 15
   Samarbejde med andre organisationer
   1.   Rådet kan træffe foranstaltninger med henblik på samråd og samarbejde med De Forenede Nationer og særorganisationerne herunder, andre relevante mellemstatslige organisationer og relevante internationale og regionale organisationer. Det udnytter i fuldt omfang den fælles råvarefonds faciliteter og andre finansieringskilder. Der kan herunder være tale om sådanne finansielle ordninger, som rådet finder formålstjenlige med henblik på at opfylde overenskomstens mål. For så vidt angår gennemførelsen af projekter som led i sådanne ordninger, påtager organisationen sig imidlertid ingen finansielle forpligtelser for garantier, som de enkelte medlemmer eller andre enheder har givet. Intet medlem er som følge af medlemskabet af organisationen ansvarligt for forpligtelser, der følger af andre medlemmers eller enheders lånoptagning eller långivning i forbindelse med sådanne projekter.
   2.   Hvor det er muligt, kan organisationen også fra medlemmer og ikke-medlemmer samt fra donorer og andre institutioner indhente oplysninger om udviklingsprojekter og -programmer, der vedrører kaffesektoren. Organisationen kan i påkommende tilfælde med de berørte parters samtykke stille sådanne oplysninger til rådighed for andre organisationer og for medlemmerne.
   Artikel 16
   Samarbejde med ikke-statslige organisationer
   Med henblik på at virkeliggøre målene i denne overenskomst kan organisationen iværksætte og styrke samarbejdsaktiviteter med relevante ikke-statslige organisationer, der har ekspertise inden for relevante aspekter af kaffesektoren, og med andre eksperter i kaffeanliggender, jf. dog bestemmelserne i artikel 15, 29, 30 og 31.
   KAPITEL VII
   EKSEKUTIVDIREKTØREN OG PERSONALET
   Artikel 17
   Eksekutivdirektøren og personalet
   1.   Rådet udpeger en eksekutivdirektør. Eksekutivdirektørens ansættelsesvilkår fastsættes af rådet og skal være af samme art som de vilkår, der gælder for tilsvarende embedsmænd i lignende mellemstatslige organisationer.
   2.   Eksekutivdirektøren er organisationens øverste embedsmand og er ansvarlig for udførelsen af de ham påhvilende pligter vedrørende administrationen af denne overenskomst.
   3.   Eksekutivdirektøren ansætter organisationens personale i henhold til regler fastsat af rådet.
   4.   Hverken eksekutivdirektøren eller noget medlem af personalet må have nogen økonomisk interesse i kaffeproduktion, kaffehandel eller transport af kaffe.
   5.   Under udførelsen af deres pligter må eksekutivdirektøren og personalet ikke søge eller modtage instruktioner fra noget medlem eller fra nogen anden myndighed uden for organisationen. De skal afholde sig fra enhver handling, som vil kunne skade deres omdømme som internationale embedsmænd, der kun er ansvarlige over for organisationen. Ethvert medlem forpligter sig til at respektere, at eksekutivdirektørens og personalets hverv udelukkende er af international karakter, og til ikke at søge at påvirke dem under udførelsen af deres erhverv.
   KAPITEL VIII
   FINANS OG ADMINISTRATION
   Artikel 18
   Finans- og Administrationsudvalget
   Der nedsættes et finans- og administrationsudvalg. Rådet fastsætter dets sammensætning og dets mandat. Udvalget er ansvarligt for tilsyn med udarbejdelsen af det administrationsbudget, der skal forelægges rådet til godkendelse, og endvidere skal det udføre sådanne andre opgaver, som rådet pålægger det, herunder kontrol af indtægter og udgifter og anliggender med relation til organisationens administration. Finans- og Administrationsudvalget aflægger rapport til rådet om sit arbejde.
   Artikel 19
   Finansielle forhold
   1.   Udgifterne i forbindelse med delegationer til rådet og repræsentanter i rådets udvalg afholdes af de respektive regeringer.
   2.   De øvrige udgifter, der er nødvendige til administrationen af denne overenskomst, dækkes af årlige medlemsbidrag, som fastsættes i overensstemmelse med artikel 20, samt af indtægterne ved salg af særlige ydelser til medlemmerne samt af oplysninger og undersøgelser i henhold til artikel 32 og 34.
   3.   Organisationens regnskabsår er sammenfaldende med kaffeåret.
   Artikel 20
   Fastsættelse af administrationsbudgettet og påligning af bidrag
   1.   I anden halvdel af hvert regnskabsår godkender rådet organisationens administrationsbudget for det følgende regnskabsår og fastsætter hvert medlems bidrag til dette budget. Eksekutivdirektøren udarbejder et udkast til administrationsbudget, og Finans- og Administrationsudvalget fører tilsyn hermed i overensstemmelse med artikel 18.
   2.   Hvert medlems bidrag til administrationsbudgettet for hvert regnskabsår fastsættes til samme forholdsmæssige andel, som dets antal stemmer udgør af alle medlemmers stemmetal på det tidspunkt, hvor administrationsbudgettet for det pågældende regnskabsår godkendes. Finder der imidlertid ved begyndelsen af det regnskabsår, for hvilket bidragene fastsættes, en ændring sted i stemmefordelingen mellem medlemmerne i overensstemmelse med artikel 12, stk. 6, reguleres bidragene for dette år tilsvarende. Ved fastsættelsen af bidragene beregnes hvert medlems stemmetal uden hensyntagen til en eventuel suspension af et medlems stemmeret eller en deraf følgende omfordeling af stemmerne.
   3.   Det første bidrag fra et medlem, der tilslutter sig organisationen efter denne overenskomsts ikrafttræden som fastsat i artikel 42, fastsættes af rådet på grundlag af det antal stemmer, som dette medlem skal råde over, og den tilbageværende del af det løbende regnskabsår, men de bidrag, som er pålignet andre medlemmer for det løbende regnskabsår, ændres ikke.
   Artikel 21
   Betaling af bidrag
   1.   Bidrag til administrationsbudgettet for hvert regnskabsår betales i fri konvertibel valuta og forfalder til betaling på den første dag i det pågældende regnskabsår.
   2.   Undlader et medlem at betale sit fulde bidrag til administrationsbudgettet inden seks måneder fra den dag, på hvilken bidraget er forfaldent til betaling, suspenderes dets stemmerettigheder og dets ret til at deltage i møder i specialiserede udvalg, indtil bidraget er betalt. Medmindre rådet beslutter det, fratages et sådant medlem imidlertid ikke nogen af sine andre rettigheder, og det fritages ikke fra nogen af sine forpligtelser i henhold til denne overenskomst.
   3.   Et medlem, hvis stemmeret er blevet suspenderet i henhold til stk. 2 i denne artikel, forbliver ansvarligt for betaling af sit bidrag.
   Artikel 22
   Ansvar
   1.   Organisationen, der udøver sin virksomhed som omhandlet i artikel 6, stk. 3, har ikke beføjelser til at indgå forpligtelser uden for denne overenskomsts anvendelsesområde og skal ikke anses for at have opnået medlemmernes bemyndigelse hertil; den er især ikke beføjet til at optage lån. Når organisationen udnytter sine beføjelser til at indgå kontrakter, skal bestemmelserne i denne artikel indgå i kontrakten på en sådan måde, at de parter, der indgår i kontraktforhold med organisationen, bliver gjort bekendt med disse bestemmelser, men undladelse af at indføje sådanne bestemmelser indebærer dog ikke, at kontrakten er ugyldig eller kan tilsidesættes på grund af overskridelse af fuldmagt.
   2.   Et medlems ansvar går ikke ud over dets forpligtelser med hensyn til de bidrag, der udtrykkeligt er fastsat i overenskomsten. Tredjeparter, der indgår i transaktioner med organisationen, anses for at være bekendt med bestemmelserne i denne overenskomst vedrørende medlemmernes ansvar.
   Artikel 23
   Revision og offentliggørelse af regnskaber
   Snarest muligt og senest seks måneder efter hvert regnskabsårs afslutning forelægges der et uafhængigt revideret regnskab over organisationens aktiver, passiver, indtægter og udgifter i det pågældende regnskabsår. Regnskabet forelægges rådet til godkendelse på dets næstkommende samling.
   KAPITEL IX
   REKLAME OG MARKEDSUDVIKLING
   Artikel 24
   Fjernelse af hindringer for handel og forbrug
   1.   Medlemmerne erkender, at det har stor betydning at opnå bæredygtig udvikling af kaffesektoren og at fjerne nuværende hindringer og undgå nye hindringer, som kan hæmme handel og forbrug, men anerkender samtidig, at medlemmerne har ret til at regulere og til at indføre nye regler for at opfylde nationale sundheds- og miljøpolitiske mål under iagttagelse af deres tilsagn og forpligtelser i henhold til internationale aftaler, herunder aftaler med relation til international handel.
   2.   Medlemmerne erkender, at visse for tiden eksisterende foranstaltninger i større eller mindre udstrækning kan hindre en forøgelse af kaffeforbruget, navnlig:

               a)

               importarrangementer, der gælder for kaffe, herunder præference- og andre toldsatser, kontingentordninger, statsmonopoler og officielle indkøbskontorer samt andre administrative bestemmelser og anden kommerciel praksis

               b)

               eksportarrangementer omfattende direkte eller indirekte subsidier samt andre administrative bestemmelser og anden kommerciel praksis, og

               c)

               interne handelsforhold og indenlandsk og regional lovgivning og administrative bestemmelser, der kan øve indflydelse på forbruget.

         3.   Med henblik på ovennævnte målsætning og bestemmelserne i stk. 4 i denne artikel tilstræber medlemmerne at gennemføre toldnedsættelser for kaffe og tage andre forholdsregler til fjernelse af hindringer for et øget forbrug.
   4.   Under hensyntagen til deres fælles interesser forpligter medlemmerne sig til at søge i stadig stigende grad at mindske de i stk. 2 i denne artikel nævnte hindringer for øget samhandel og forbrug med henblik på helt at fjerne disse hindringer, hvor det er muligt, eller væsentligt at mindske virkningerne heraf.
   5.   På baggrund af forpligtelser, som medlemmerne påtager sig i henhold til stk. 4 i denne artikel, underretter de en gang om året rådet om alle de forholdsregler, de har truffet med henblik på at gennemføre bestemmelserne i denne artikel.
   6.   Eksekutivdirektøren udarbejder fra tid til anden en oversigt over forbrugshindringerne til rådets bedømmelse.
   7.   Rådet kan for at fremme de mål, der er fastsat i denne artikel, rette henstillinger til medlemmerne, der så snart som muligt aflægger rapport til rådet om de forholdsregler, som træffes med henblik på at efterkomme sådanne henstillinger.
   Artikel 25
   Reklame og markedsudvikling
   1.   Medlemmerne erkender, at det er en fordel for såvel eksport- som importmedlemmer at forsøge at fremme forbruget, at forbedre kvaliteten af produktet og at udvikle markeder for kaffe, herunder i eksportmedlemmerne.
   2.   Reklamer og markedsudvikling kan omfatte oplysningskampagner, forskning, kapacitetsopbygning og undersøgelser vedrørende kaffeproduktion og -forbrug.
   3.   Sådanne aktiviteter kan indgå i rådets årlige arbejdsprogram eller være blandt de af organisationens projektaktiviteter, der er anført i artikel 28, og de kan finansieres med frivillige bidrag fra medlemmer, ikke-medlemmer, andre organisationer og den private sektor.
   4.   Der nedsættes et reklame- og markedsudviklingsudvalg. Rådet fastsætter dets sammensætning og dets mandat.
   Artikel 26
   Foranstaltninger vedrørende forarbejdet kaffe
   Medlemmerne erkender udviklingslandenes behov for at udvide grundlaget for deres økonomi blandt andet gennem industrialisering og eksport af forarbejdede produkter, herunder forarbejdning af kaffe og eksport af forarbejdet kaffe, jf. artikel 2, stk. 1, litra d), e), f) og g). Medlemmerne bør i den forbindelse undgå at iværksætte statslige foranstaltninger, som måtte kunne give anledning til forstyrrelser i andre medlemmers kaffesektor.
   Artikel 27
   Blandinger og erstatninger
   1.   Medlemmerne opretholder ikke bestemmelser, hvor der foreskrives iblanding, behandling med eller brug af andre produkter i forbindelse med kaffe ved erhvervsmæssigt videresalg som kaffe. Medlemmerne bestræber sig på at forbyde salg af og reklame for produkter under betegnelsen kaffe, hvis sådanne produkter indeholder mindre end, hvad der svarer til 95 % rå kaffe som råmateriale.
   2.   Eksekutivdirektøren forelægger fra tid til anden rådet en rapport vedrørende opfyldelsen af bestemmelserne i denne artikel.
   KAPITEL X
   ORGANISATIONENS PROJEKTAKTIVITETER
   Artikel 28
   Udvikling og finansiering af projekter
   1.   Medlemmerne og eksekutivdirektøren kan forelægge projektforslag, der kan bidrage til virkeliggørelse af målene for denne overenskomst og for et eller flere af de prioriterede arbejdsområder, der er nævnt i den handlingsplan, som rådet har godkendt i henhold til artikel 9.
   2.   Rådet fastlægger procedurer for og mekanismer til forelæggelse, vurdering, godkendelse, prioritering og finansiering af projekter, samt for gennemførelse, overvågning og evaluering heraf samt udstrakt udbredelse af resultater.
   3.   Eksekutivdirektøren aflægger på hver samling i rådet rapport om, hvor langt man er nået med de projekter, som rådet har godkendt, også projekter, som afventer midler, er under gennemførelse, eller er blevet afsluttet siden den sidste rådssamling.
   4.   Der nedsættes et projektudvalg. Rådet fastsætter dets sammensætning og dets mandat.
   KAPITEL XI
   DEN PRIVATE KAFFESEKTOR
   Artikel 29
   Den private sektors rådgivende organ
   1.   Den private sektors rådgivende organ, i det følgende benævnt »PSCB«, er et rådgivende organ, der kan rette henstillinger om alle konsultationer i rådet og opfordre rådet til at overveje anliggender med berøring til denne overenskomst.
   2.   PSCB består af otte repræsentanter for den private sektor i eksportlandene og otte repræsentanter for den private sektor i importlandene.
   3.   Medlemmerne af PSCB er repræsentanter for sammenslutninger eller organer, som udpeges af rådet hvert andet kaffeår, og som kan genudpeges. Rådet skal i denne forbindelse bestræbe sig på at udpege:

               a)

               to kaffesammenslutninger eller -organer fra den private sektor i eksportlande eller -regioner, der hver repræsenterer de fire kaffegrupper, og som fortrinsvis repræsenterer avlere og eksportører, sammen med en eller flere suppleanter for hver repræsentant, og

               b)

               otte kaffesammenslutninger eller -organer fra den private sektor i importlande, uanset om de er medlemmer eller ej, som fortrinsvis repræsenterer både importører og kaffebrænderier, sammen med en eller flere suppleanter for hver repræsentant.

         4.   Hvert medlem af PSCB kan udpege en eller flere rådgivere.
   5.   PSCB har en formand og en næstformand, der vælges blandt dets medlemmer for et år ad gangen. Disse kan genvælges. Formanden og næstformanden aflønnes ikke af organisationen. Formanden indbydes til at deltage i rådets møder som observatør.
   6.   PSCB mødes normalt i organisationens sæde under rådets ordinære samlinger. Hvis rådet modtager en indbydelse fra et medlem til at træde sammen på dets territorium, kan PSCB også mødes dér, i hvilket tilfælde værtslandet eller værtsorganisationen fra den private sektor bærer de yderligere omkostninger for organisationen, der er forbundet hermed, altså hvad der går ud over de omkostninger, der påløber, hvis mødet afholdes dér, hvor organisationen har sit sæde.
   7.   PSCB kan med rådets tilladelse afholde særlige møder.
   8.   PSCB forelægger med regelmæssige mellemrum rapporter for rådet.
   9.   PSCB fastsætter sin egen forretningsorden i overensstemmelse med denne overenskomsts bestemmelser.
   Artikel 30
   Verdenskaffekonferencen
   1.   Rådet træffer foranstaltning til, at der med passende mellemrum afholdes en verdenskaffekonference, i det følgende benævnt »konferencen«, som skal bestå af repræsentanter for eksport- og importmedlemmer, den private sektor og andre interesserede deltagere, også fra lande, der ikke er medlemmer. Rådet drager i samordning med konferencens formand omsorg for, at konferencen bidrager til at fremme denne overenskomst mål.
   2.   Konferencen har en formand, der ikke aflønnes af organisationen. Formanden udpeges af rådet for en passende periode og indbydes til at deltage i rådets samlinger som observatør.
   3.   Rådet træffer i samråd med den private sektors rådgivende råd beslutning om, i hvilken form konferencen samles, og under hvilken betegnelse, om hvilke emner og hvornår. Konferencen finder normalt sted i organisationens sæde under en rådssamling. Hvis rådet beslutter at modtage en indbydelse fra et medlem til at træde sammen på dets territorium, kan konferencen også finde sted dér, i hvilket tilfælde værtslandet bærer de yderligere omkostninger for organisationen, der er forbundet hermed, altså hvad der går ud over de omkostninger, der påløber, hvis samlingen afholdes dér, hvor organisationen har sit sæde.
   4.   Konferencen er selvfinansierende, medmindre rådet træffer en anden beslutning.
   5.   Formanden aflægger rapport til rådet om konklusionerne fra konferencen.
   Artikel 31
   Det rådgivende forum for finansiering i kaffesektoren
   1.   Rådet indkalder med passende mellemrum og i samarbejde med andre relevante organisationer til et rådgivende forum for finansiering i kaffesektoren, i det følgende benævnt »forummet«, for at fremme konsultationer om emner med tilknytning til finansiering og risikoforvaltning i kaffesektoren, hvor der lægges særlig vægt på behovene hos små og mellemstore producenter og lokalsamfund i kaffeproducerende områder.
   2.   Forummet omfatter repræsentanter for medlemmer, mellemstatslige organisationer, finansieringsinstitutioner, den private sektor, ikke-statslige organisationer, interesserede lande, som ikke er medlemmer, og andre med relevant ekspertise. Forummet er selvfinansierende, medmindre rådet træffer en anden beslutning.
   3.   Rådet fastsætter procedurereglerne for forummets arbejde, for udpegelse af formanden og for den udstrakte udbredelse af resultater ved hjælp af passende mekanismer, der er i overensstemmelse med artikel 34. Formanden aflægger rapport til rådet om resultaterne af forummet.
   KAPITEL XII
   STATISTISKE OPLYSNINGER, UNDERSØGELSER OG ANALYSER
   Artikel 32
   Statistiske oplysninger
   1.   Organisationen virker som center for indsamling, udveksling og offentliggørelse af:

               a)

               statistiske oplysninger om verdensproduktion, priser, eksport og import og re-eksport, distribution og forbrug af kaffe, herunder oplysninger om produktion, forbrug, handel og priser for kaffe i forskellige markedskategorier og produkter, der indeholder kaffe, og

               b)

               tekniske oplysninger om dyrkning, forarbejdning og anvendelse af kaffe i den udstrækning, det anses for hensigtsmæssigt.

         2.   Rådet kan pålægge medlemmerne at tilvejebringe sådanne oplysninger, som det finder nødvendige for sin virksomhed, herunder regelmæssige statistiske indberetninger om kaffeproduktion, udviklingstendenser for produktionen, eksport og import og re-eksport, distribution, forbrug, lagerbeholdninger, priser og beskatning, men der må ikke offentliggøres oplysninger, som kan tjene til at identificere dispositioner foretaget af personer eller selskaber, der producerer, forarbejder eller afsætter kaffe. Medlemmerne indgiver så vidt muligt de krævede oplysninger på en så detaljeret og nøjagtig måde, som det er praktisk muligt.
   3.   Rådet etablerer et system med indikativpriser, på grundlag af hvilket der dagligt offentliggøres en sammensat indikativpris, der skal afspejle de faktiske markedsvilkår.
   4.   Hvis et medlem undlader at meddele eller finder det vanskeligt inden for en rimelig frist at tilvejebringe statistiske eller andre oplysninger, som rådet finder nødvendige for at sikre, at organisationen kan fungere tilfredsstillende, kan rådet pålægge det pågældende medlem at forklare årsagerne til denne undladelse. Medlemmet kan også underrette rådet om, hvilke vanskeligheder det har, og anmode om teknisk bistand.
   5.   Hvis det fastslås, at der er behov for teknisk bistand i sagen, eller hvis et medlem ikke i to på hinanden følgende år har tilvejebragt de statistiske oplysninger, som kræves i stk. 2 i denne artikel, og ikke har bedt rådet om teknisk bistand eller ikke har forklaret årsagerne til den manglende tilvejebringelse, kan rådet træffe dispositioner, som kan gøre, at medlemmet tilvejebringer de krævede oplysninger.
   Artikel 33
   Oprindelsescertifikater
   1.   For at gøre det lettere at indsamle statistiske oplysninger om den internationale kaffehandel og registrere de mængder kaffe, som er eksporteret af hvert eksportmedlem, etablerer organisationen en ordning med oprindelsescertifikater i henhold til regler, der godkendes af rådet.
   2.   Al eksport af kaffe fra et eksportmedlem skal være omfattet af et gyldigt oprindelsescertifikat. Oprindelsescertifikater udstedes efter de af rådet fastsatte regler af et kompetent organ, der er valgt af det pågældende medlem og godkendt af organisationen.
   3.   Hvert eksportmedlem underretter organisationen om, hvilket statsligt eller ikke-statsligt organ der skal udføre de funktioner, som er omhandlet i stk. 2 i denne artikel. Organisationen skal udtrykkeligt godkende et ikke-statsligt organ efter de af rådet godkendte regler.
   4.   Et eksportmedlem kan undtagelsesvis og med en relevant begrundelse forelægge en anmodning til rådet om, at dette godkender, at oplysninger i oprindelsescertifikater for dets kaffeeksport indgives efter en anden metode.
   Artikel 34
   Undersøgelser, analyser og rapporter
   1.   For at bistå medlemmer fremmer organisationen gennemførelse af undersøgelser, analyser, tekniske rapporter og andre dokumenter vedrørende relevante aspekter af kaffesektoren.
   2.   Det kan omfatte arbejde med økonomien ved kaffeproduktion og -distribution, analyser af kaffeværdikæden, metoder til styring af finansielle og andre risici, statslige foranstaltningers indvirkning på kaffeproduktion og –forbrug, bæredygtige aspekter af kaffesektoren, forbindelser mellem kaffe og sundhed samt mulighederne for at udvide kaffemarkederne på traditionelle og eventuelle nye områder.
   3.   Oplysninger, som indsamles, samordnes, analyseres og videreformidles, kan også, hvor det er teknisk muligt, omfatte:

               a)

               kaffemængder og –priser i relation til faktorer som forskellige geografiske områder og kvalitetsrelaterede produktionsbetingelser, og

               b)

               oplysninger om markedsstrukturer, nichemarkeder og nye tendenser i produktion og forbrug.

         4.   Med henblik på at gennemføre bestemmelserne i stk. 1 i denne artikel vedtager rådet et årligt arbejdsprogram for undersøgelser, analyser og rapporter med et overslag over ressourcebehovet. Disse aktiviteter finansieres enten over administrationsbudgettet eller med ekstra budgetmidler.
   5.   Organisationen lægger særlig vægt på, at det skal gøres lettere for mindre kaffeproducenter at få adgang til oplysninger for at hjælpe dem til at forbedre deres finansielle resultater, herunder kredit- og risikoforvaltning.
   KAPITEL XIII
   ALMINDELIGE BESTEMMELSER
   Artikel 35
   Forberedelser til en ny overenskomst
   1.   Rådet kan undersøge muligheden af at forhandle om en ny international kaffeoverenskomst.
   2.   Med henblik på gennemførelsen af denne bestemmelse undersøger rådet, hvilke fremskridt organisationen har gjort til at virkeliggøre denne overenskomsts mål som omhandlet i artikel 1.
   Artikel 36
   En bæredygtig kaffesektor
   Medlemmerne tager behørigt hensyn til en bæredygtig styring af kafferessourcerne og -forarbejdningen og erindrer sig de principper og mål vedrørende en bæredygtig udvikling i Agenda 21, som blev vedtaget på De Forenede Nationers konference om miljø og udvikling i Rio de Janeiro i 1992, og de principper og mål, der blev vedtaget på verdenstopmødet om bæredygtig udvikling i Johannesburg i 2002.
   Artikel 37
   Levestandard og arbejdsvilkår
   Medlemmerne gør sig overvejelser over, hvorledes de i kaffesektoren beskæftigede personers levestandard og arbejdsvilkår kan forbedres, under hensyntagen til deres udviklingsstadium og til de internationalt vedtagne principper og gældende standarder på området. Medlemmerne vedtager desuden, at arbejdsstandarderne ikke må anvendes til handelsbeskyttelsesformål.
   KAPITEL XIV
   SAMRÅD, TVISTIGHEDER OG KLAGER
   Artikel 38
   Samråd
   Hvert medlem overvejer velvilligt og åbner tilstrækkelig adgang til samråd angående sådanne henvendelser, som måtte fremkomme fra et andet medlem vedrørende ethvert anliggende i forbindelse med denne overenskomst. Under et sådant samråd nedsætter eksekutivdirektøren, hvis den ene part begærer det, og den anden part samtykker heri, et uafhængigt udvalg, som skal mægle med henblik på at forlige parterne. Udvalgets omkostninger kan ikke pålægges organisationen. Hvis en part ikke indvilliger i, at eksekutivdirektøren nedsætter et udvalg, eller hvis samrådet ikke fører til en løsning, kan sagen forelægges for rådet i henhold til bestemmelserne i artikel 39. Hvis samrådet fører til en løsning, afgives der beretning til eksekutivdirektøren, som udsender beretningen til alle medlemmer.
   Artikel 39
   Tvistigheder og klager
   1.   Enhver tvistighed om fortolkningen eller anvendelsen af denne overenskomst, som ikke bilægges ved forhandling, indbringes på begæring af et medlem, som er part i tvistigheden, for rådet til afgørelse.
   2.   Rådet fastlægger en bilæggelsesprocedure for tvistigheder og klager.
   KAPITEL XV
   AFSLUTTENDE BESTEMMELSER
   Artikel 40
   Undertegnelse og ratifikation, accept eller godkendelse
   1.   Med de undtagelser, der følger andetsteds, er denne overenskomst åben for undertegnelse i depositarens hovedsæde fra den 1. februar 2008 til og med den 31. august 2008 for de kontraherende parter i den internationale kaffeoverenskomst 2001 og for de regeringer, som var indbudt til rådets samling, hvor denne overenskomst blev vedtaget.
   2.   Denne overenskomst ratificeres, accepteres eller godkendes af de undertegnende regeringer i overensstemmelse med deres respektive retlige procedurer.
   3.   Med de undtagelser, der følger af bestemmelserne i artikel 42, skal ratifikations-, accept- eller godkendelsesinstrumenterne deponeres hos depositaren senest den 30. september 2008. Rådet kan dog beslutte at indrømme udsættelse for undertegnende regeringer, som ikke er i stand til at deponere deres instrumenter inden nævnte frist. Rådet sender sådanne beslutninger til depositaren.
   4.   Ved undertegnelse og ratifikation, accept eller godkendelse eller ved meddelelse af midlertidig anvendelse deponerer Det Europæiske Fællesskab en erklæring hos depositaren til bekræftelse af, at det har enekompetence i anliggender, der er omfattet af denne overenskomst. Medlemsstaterne i Det Europæiske Fællesskab kan ikke blive kontraherende parter i overenskomsten.
   Artikel 41
   Midlertidig anvendelse
   En undertegnende regering, som agter at ratificere, acceptere eller godkende denne overenskomst, kan til hver en tid meddele depositaren, at den vil anvende denne overenskomst midlertidigt i overensstemmelse med sine retlige procedurer.
   Artikel 42
   Ikrafttræden
   1.   Denne overenskomst træder endeligt i kraft, når undertegnende regeringer, som råder over mindst to tredjedele af eksportmedlemmernes stemmer, og undertegnende regeringer, som råder over mindst to tredjedele af importmedlemmernes stemmer, efter den pr. 28. september 2007 gældende stemmefordeling, uden henvisning til eventuel suspension i medfør af artikel 21, har deponeret deres ratifikations-, accept- eller godkendelsesinstrumenter. Alternativt træder overenskomsten endeligt i kraft når som helst, hvis den er midlertidigt i kraft i henhold til stk. 2 i denne artikel, og de nævnte procentkrav er opfyldt ved deponering af ratifikations-, accept- eller godkendelsesinstrumenter.
   2.   Hvis denne overenskomst ikke er trådt endeligt i kraft den 25. september 2008, træder den midlertidigt i kraft på denne dato eller enhver anden dato senest 12 måneder derefter, hvis de undertegnende regeringer, som råder over stemmer som anført i stk. 1 i denne artikel, har deponeret ratifikations-, accept- eller godkendelsesinstrumenter eller har givet depositaren en meddelelse i henhold til bestemmelserne i artikel 41.
   3.   Hvis denne overenskomst er trådt midlertidigt, men ikke endeligt i kraft den 25. september 2009, ophører den med at være midlertidigt i kraft, medmindre de undertegnende regeringer, som har deponeret ratifikations-, accept- eller godkendelsesinstrumenter eller har givet depositaren en meddelelse i henhold til bestemmelserne i artikel 41, ved indbyrdes aftale bestemmer, at overenskomsten skal forblive midlertidigt i kraft for en nærmere bestemt periode. Sådanne undertegnende regeringer kan også ved indbyrdes aftale bestemme, at denne overenskomst skal træde endeligt i kraft mellem dem.
   4.   Hvis denne overenskomst ikke er trådt endeligt eller midlertidigt i kraft den 25. september 2009 i henhold til stk. 1 eller 2 i denne artikel, kan de undertegnende regeringer, som har deponeret ratifikations-, accept- eller godkendelsesinstrumenter i overensstemmelse med deres love og forskrifter, ved indbyrdes aftale bestemme, at den skal træde endeligt i kraft mellem dem.
   Artikel 43
   Tiltrædelse
   1.   Med de undtagelser, der følger af denne overenskomst, kan regeringen for enhver stat, som er medlem af De Forenede Nationer eller enhver af særorganisationerne eller enhver mellemstatslig organisation som angivet i artikel 4, stk. 3, tiltræde denne overenskomst efter procedurer, som fastsættes af rådet.
   2.   Tiltrædelsesinstrumenter deponeres hos depositaren. Tiltrædelsen får virkning fra deponeringen af instrumentet.
   3.   Ved deponering af et tiltrædelsesinstrument deponerer enhver af de mellemstatslige organisationer, der henvises til i artikel 4, stk. 3, en erklæring til bekræftelse af, at den har enekompetence i anliggender, der er omfattet af denne overenskomst. Medlemsstaterne i sådanne organisationer kan ikke blive kontraherende parter i denne overenskomst.
   Artikel 44
   Forbehold
   Der kan ikke tages forbehold med hensyn til nogen bestemmelse i denne overenskomst.
   Artikel 45
   Frivillig udtræden
   En kontraherende part kan når som helst udtræde af denne overenskomst ved at give depositaren skriftlig meddelelse herom. Udtræden får virkning 90 dage efter, at meddelelsen er modtaget.
   Artikel 46
   Udelukkelse
   Hvis rådet fastslår, at et medlem har misligholdt sine forpligtelser i henhold til denne overenskomst, og desuden fastslår, at en sådan misligholdelse i væsentlig grad hæmmer overenskomstens virkemåde, kan rådet udelukke medlemmet fra organisationen. Rådet underretter straks depositaren om en sådan beslutning. 90 dage efter datoen for rådets beslutning ophører det pågældende medlem med at være medlem af organisationen og part i denne overenskomst.
   Artikel 47
   Afregning af mellemværender med udtrædende eller udelukkede medlemmer
   1.   Rådet træffer bestemmelse om enhver afregning med et udtrædende eller udelukket medlem. Organisationen beholder alle beløb, som allerede er betalt af et udtrædende eller udelukket medlem, og det pågældende medlem er forpligtet til at betale alle beløb, som det skylder organisationen på det tidspunkt, da udtrædelsen eller udelukkelsen bliver effektiv; dog kan rådet, hvis det drejer sig om en kontraherende part, som ikke ser sig i stand til at godkende en ændring og derfor ophører med at deltage i denne overenskomst i henhold til artikel 49, stk. 2, træffe bestemmelse om enhver form for afregning, som det finder rimelig.
   2.   Et medlem, som er ophørt med at deltage i denne overenskomst, er ikke berettiget til nogen andel i organisationens likvidationsprovenu eller andre af dens aktiver; ej heller er medlemmet pligtig til at betale nogen del af organisationens eventuelle underskud ved denne overenskomsts ophør.
   Artikel 48
   Gyldighedsperiode, forlængelse og ophør
   1.   Denne overenskomst forbliver i kraft i et tidsrum af ti år efter dens midlertidige eller endelige ikrafttræden, medmindre den forlænges i henhold til stk. 3 i denne artikel eller bringes til ophør i henhold til stk. 4 i denne artikel.
   2.   Rådet tager denne overenskomst op til revision fem år efter dens ikrafttræden og træffer de fornødne beslutninger.
   3.   Rådet kan bestemme, at denne overenskomst skal forlænges ud over udløbsdatoen med en eller flere på hinanden følgende perioder, men ikke over otte år i alt. Medlemmer, som ikke er indforstået med en sådan forlængelse af denne overenskomst, underretter skriftligt rådet og depositaren herom, inden forlængelsesperioden påbegyndes, og ophører med at være part i denne overenskomst fra begyndelsen af forlængelsesperioden.
   4.   Rådet kan til enhver tid beslutte at bringe denne overenskomst til ophør. Et sådant ophør får virkning fra det af rådet fastsatte tidspunkt.
   5.   Uanset denne overenskomsts ophør opretholdes rådet så længe, som det er påkrævet til at træffe de fornødne beslutninger i det tidsrum, der er nødvendigt til at likvidere organisationen, afvikle dens mellemværender og afhænde dens aktiver.
   6.   Alle beslutninger om denne overenskomsts gyldighedsperiode og/eller ophør og alle meddelelser, som rådet modtager i henhold til denne artikel, fremsendes behørigt af rådet til depositaren.
   Artikel 49
   Ændring
   1.   Rådet kan foreslå en ændring af overenskomsten og sender sådanne forslag til alle kontraherende parter. Ændringen træder i kraft for alle medlemmer af organisationen 100 dage efter, at depositaren har modtaget meddelelse om accept fra kontraherende parter, som råder over mindst to tredjedele af eksportmedlemmernes stemmer, og fra kontraherende parter, som råder over mindst to tredjedele af importmedlemmernes stemmer. De her nævnte to tredjedeles procentkrav beregnes på grundlag af antallet af kontraherende parter i overenskomsten på det tidspunkt, hvor forslaget om ændringen blev rundsendt til de berørte kontraherende parter til accept. Rådet fastsætter en frist, inden for hvilken de kontraherende parter skal give depositaren meddelelse om deres accept af ændringen, og dette meddeler Rådet alle kontraherende parter og depositaren. Hvis nævnte procentkrav for ændringens ikrafttræden ikke er opfyldt ved fristens udløb, betragtes ændringen som bortfaldet.
   2.   Medmindre rådet bestemmer andet, ophører en kontraherende part, som ikke har givet meddelelse om sin accept af en ændring inden udløbet af den af rådet fastsatte frist, med at være en kontraherende part i denne overenskomst fra det tidspunkt, hvor ændringen får virkning.
   3.   Rådet meddeler depositaren alle ændringer, som er uddelt til de kontraherende parter i medfør af denne artikel.
   Artikel 50
   Supplerende bestemmelser og overgangsbestemmelser
   Alle foranstaltninger, som er truffet af eller på vegne af organisationen eller dens organer i henhold til den internationale kaffeoverenskomst 2001, forbliver i kraft indtil ikrafttrædelsen af denne overenskomst.
   Artikel 51
   Overenskomstens gyldige tekster
   Den engelske, franske, portugisiske og spanske udgave af denne overenskomst har samme gyldighed. Originaleksemplarerne deponeres hos depositaren.

      TIL BEKRÆFTELSE HERAF har undertegnede med behørig bemyndigelse fra deres respektive regeringer underskrevet denne overenskomst på de ud for deres underskrifter anførte datoer.

   BILAG
   OMREGNINGSFAKTORER FOR BRÆNDT OG KOFFEINFRI KAFFE, KAFFEEKSTRAKTER OG PULVERKAFFE SOM DEFINERET I DEN INTERNATIONALE KAFFEOVERENSKOMST 2001
   Brændt kaffe
   Brændt kaffe omregnes til rå kaffe ved at multiplicere den brændte kaffes nettovægt med 1,19.
   Koffeinfri kaffe
   Koffeinfri kaffe omregnes til rå kaffe ved at multiplicere den koffeinfri kaffes nettovægt med henholdsvis 1,00, 1,19 eller 2,6.
   Kaffeekstrakt
   Kaffeekstrakt omregnes til rå kaffe ved at multiplicere nettovægten af kaffeekstraktens faste bestanddele efter tørring med 2,6.
   Pulverkaffe
   Pulverkaffe omregnes til rå kaffe ved at multiplicere pulverkaffens nettovægt med 2,6.
   Erklæring fra Det Europæiske Fællesskab i henhold til artikel 40, stk. 4, i den internationale kaffeoverenskomst 2007
   Det Europæiske Fællesskab erklærer, at det i henhold til traktaten om oprettelse af Det Europæiske Fællesskab har enekompetence i anliggender, der er omfattet af overenskomsten inden for rammerne af den fælles handelspolitik.


title: Rådets Afgørelse af 10. juli 1975 om indgåelse af aftalen mellem Det europæiske økonomiske Fællesskab og republikken Madagascar om levering af afskallet langkornet ris som fødevarehjælp

text:
4 . 9 . 75                             De Europæiske Fællesskabers Tidende                             Nr. L 233 / 23
                                                          II
                               (Retsakter hvis offentliggørelse ikke er obligatorisk)
                                                      RÅD
                                              RÅDETS AFGØRELSE
                                                  af 10 . juli 1975
           om indgåelse af aftalen mellem Det europæiske økonomiske Fællesskab og repu
           blikken Madagascar om levering af afskallet langkornet ris som fødevarehjælp
                                                   (75/ 521 /EØF)
           RÅDET FOR DE EUROPÆISKE FÆLLESSKABER HAR —
           under henvisning til traktaten om oprettelse af Det europæiske økonomiske Fællesskab,
           særlig artiklerne 113, 114 og 228 ,
           under henvisning til henstilling fra Kommissionen , og
           ud fra følgende betragtninger :
           Det europæiske økonomiske Fællesskab har afsluttet konventionen om fødevarehjælp af
            1971 ;
           republikken Madagascar har fremsat en anmodning om fødevarehjælp ;-
           i betragtning af forsyningssituationen i nævnte land med hensyn til korn bør der inden
           for rammerne af Fællesskabets program for fødevarehjælp for 1971 / 1972 som gave tildeles
           det 6 000 tons afskallet langkornet ris —
           VEDTAGET FØLGENDE AFGØRELSE :
                                                      Artikel 1
           På Fællesskabets vegne indgås aftalen mellem Det europæiske økonomiske Fællesskab og
           republikken Madagascar om levering af afskallet langkornet ris som fødevarehjælp.
           Aftalens tekst er bilagt denne afgørelse .
                                                      Artikel 2
            Formanden for Rådet bemyndiges til at udpege de personer, som har beføjelse til at under
           skrive aftalen , og til at overdrage dem de nødvendige fuldmagter til at forpligte Fællesska
           bet .
            Udfærdiget i Bruxelles, den 10 . juli 1975 .
                                                                        På Rådets vegne
                                                                          E. COLOMBO
                                                                             Forniiind